## Odluka Hrvatske agencije za poštu i elektroničke komunikacije urbroj: 376-12-10-1 od 1. listopada 2010.

### NN 119/2010 (22.10.2010.), Odluka Hrvatske agencije za poštu i elektroničke komunikacije urbroj: 376-12-10-1 od 1. listopada 2010.

HRVATSKA AGENCIJA ZA POŠTU I ELEKTRONIČKE KOMUNIKACIJE

3108

Na temelju članka 12. stavka 1. točke 4. i članka 36. stavka 3. točke. 2. Zakona o elektroničkim komunikacijama (»Narodne novine« broj 73/08), u postupku javnog natječaja za odabir operatora za pružanje univerzalnih usluga, Vijeće Hrvatske agencije za poštu i elektroničke komunikacije, na sjednici održanoj 1. listopada 2010. godine donijelo je

ODLUKU

1. Trgovačko društvo Imenik d.o.o., Zagreb, Trg bana Josipa Jelačića 3 (Imenik d.o.o.) određuje se operatorom za pružanje univerzalnih usluga na teritoriju Republike Hrvatske za razdoblje u trajanju od pet (5) godina.

2. Imenik d.o.o. se obvezuje obavljati sljedeće univerzalne usluge:

2.1. Pristup krajnjih korisnika usluga najmanje jednom sveobuhvatnom imeniku svih pretplatnika javno dostupnih telefonskih usluga, u obliku koji je odobrila Hrvatska agencija za poštu i elektroničke komunikacije, a koji može biti tiskani i/ili elektronički te se mora redovito obnavljati u skladu s odredbama Zakona o elektroničkim komunikacijama.

2.2. Posebne mjere za osobe s invaliditetom pristupu imeniku pretplatnika, na jednak način kakvim pristupaju drugi krajnji korisnici usluga.

3. Imenik d.o.o. se obvezuje započeti obavljati usluge iz ove odluke najkasnije od 29. studenoga 2010. godine.

4. Imenik d.o.o. se obvezuje najkasnije do 29. listopada 2010. godine, dostaviti na prethodnu suglasnost Vijeću Hrvatske agencije za poštu i elektroničke komunikacije oblik i cijene sveobuhvatnog imenika svih pretplatnika javno dostupnih telefonskih usluga u Republici Hrvatskoj.

5. Imenik d.o.o. je obvezan obavljati univerzalne usluge iz točke 2. u skladu s odredbama ove odluke, Zakona o elektroničkim komunikacijama, Pravilnika o univerzalnim uslugama u elektroničkim komunikacijama, Pravilnika o imeniku i službi davanja obavijesti o pretplatnicima i drugih propisa donesenih na temelju Zakona o elektroničkim komunikacijama.

6. Ova odluka stupa na snagu danom donošenja.

Obrazloženje

Hrvatska agencija za poštu i elektroničke komunikacije (dalje u tekstu: HAKOM) je u skladu s člankom 36. stavkom 3. točkom 2. Zakona o elektroničkim komunikacijama (»Narodne novine« broj 73/08, ZEK), temeljem odluke Vijeća HAKOM-a od 21. srpnja 2010. godine, raspisala i provela javni natječaj za odabir operatora za pružanje univerzalnih usluga, u trajanju od 21. srpnja do 13. rujna 2010. godine.

Dana 13. rujna 2010. godine provedeno je javno otvaranje ponuda. Na natječaj je u propisanom roku podnesena samo jedna ponuda – ponuda trgovačkog društva Imenik d.o.o., Zagreb, Trg bana Josipa Jelačića 3 (dalje u tekstu: podnositelj ponude), podnesena za pružanje univerzalne usluge pristupa krajnjih korisnika usluge najmanje jednom sveobuhvatnom imeniku svih pretplatnika javno dostupnih telefonskih usluga.

U drugom krugu ocjenjivanja valjano zaprimljene ponude, provedena je provjera osnovnih uvjeta sudjelovanja u natječaju. Utvrđeno je da je podnositelj ponude dostavio dokaze o popunjenoj i od javnog bilježnika ovjerenoj prijavi na javni natječaj za odabir operatora za pružanje univerzalnih usluga i pravovaljani izvadak iz odgovarajućeg registra kojim dokazuje da je registriran u Republici Hrvatskoj. Nadalje, dostavio je dokaz o bonitetu i dokaz o solventnosti, potpisanu Izjavu o izvršenju obveza iz ponude na natječaj te uvjerenje nadležnog suda da se protiv podnositelja ponude i osobe ovlaštene za zastupanje podnositelja ponude ne vodi istraga niti je podignuta optužnica ili optužni prijedlog. Podnositelj ponude je dostavio potvrdu mjerodavne ustanove mirovinskog i zdravstvenog osiguranja te potvrdu mjerodavne porezne uprave, da je ispunio obvezu plaćanja svih dospjelih poreznih obveza i doprinosa za mirovinsko i zdravstveno osiguranje. U vezi s navedenim, utvrđeno je da ponuda ispunjava osnovne uvjete sudjelovanja.

Također je utvrđeno da je podnositelj ponude u skladu s točkom 5.2. natječajne dokumentacije (sadržaj ponude po poglavljima 1-5), dostavio sažetak ponude (najviše pet stranica), informacije o podnositelju ponude (opći podaci), ponuđenu cijenu usluge iz opsega univerzalnih usluga, tehničko rješenje (detaljan tehnički opis univerzalnih usluga koju namjerava pružati), poslovni i financijski plan. Podnositelj ponude je naveo da je cijena pretraživanja web izdanja besplatna. Nadalje, specificirao je ponudu na način da će imenik biti besplatan u slučaju da se troškovi tiska i distribucije uspiju pokriti iz prodaje oglasnog prostora, međutim, ako se troškovi tiska i distribucije ne uspiju pokriti iz prodaje oglasnog prostora, cijena će se kreirati na tržišnoj osnovi, a na temelju prethodne suglasnosti koju izdaje HAKOM.

Podnositelj ponude je dostavio cijenu razmjene podataka s drugim imeničkim servisima. Cijena je definirana kao 0,15 kuna (+ PDV) po upitu ili slogu, ali nije fiksna. Podnositelj ponude je cijenu uvjetovao time da drugi operatori elektroničkih komunikacija ne naplaćuju razmjenu podataka.

U vezi s dostavljenim poslovnim i financijskim planom ponude, podnositelj ponude već na samom početku svog poslovnog plana definira, kao jednu od svojih ključnih prednosti, činjenicu da kao »manja firma ima manje troškove i krajnja cijena će biti jeftinija«. U financijskom planu se predviđaju prihodi bazirani na tri osnovna proizvoda i to: prihodi od prodaje oglasnog prostora na internetu (prihodi od oglasnog prostora na bijelim stranicama, prihodi od prodaje oglasnog prostora na žutim stranicama-GIS marketing, ključne riječi, broj klikova na plaćeni oglas), prihodi od prodaje oglasnog prostora u tiskanom izdanju (prodaja oglasnog prostora na žutim stranicama tiskanog imenika) i prihodi od obrade podataka za druge imeničke servise (razmjena strukturiranih datoteka, web-servis naplata po upitu).

U trećem krugu analizirana je ponuda budući da je zadovoljila uvjete iz drugog kruga ocjenjivanja, na način naveden u poglavlju 6.2. Natječajne dokumentacije te je podnositelj ponude ocijenjen maksimalnim brojem bodova za uslugu za koju je podnio ponudu.

Temeljem svega navedenog, u skladu s člankom 36. stavkom 3. točkom 2. ZEK-a i člankom 28. stavkom 4. Pravilnika o univerzalnim uslugama u elektroničkim komunikacijama (»Narodne novine« broj 23/09, Pravilnik), donesena je odluka kojom se Imenik d.o.o. Zagreb, Trg bana Josipa Jelačića 3, određuje operatorom univerzalnih usluga i to za pristup krajnjih korisnika usluga najmanje jednom sveobuhvatnom imeniku svih pretplatnika javno dostupnih telefonskih usluga, na razdoblje od 5 godina. U skladu s člankom 28. stavkom 5. Pravilnika, ova odluka će se objaviti u »Narodnim novinama«, na službenim internetskim stranicama Hrvatske agencije za poštu i elektroničke komunikacije i u dnevnom tisku.

UPUTA O PRAVNOM LIJEKU

Protiv ove odluke ne može se izjaviti žalba, ali se može pokrenuti upravni spor pred Upravnim sudom Republike Hrvatske u roku 30 dana od dostave odluke.

Klasa: 344-01/10-01/990

Urbroj: 376-12-10-1

Zagreb, 1. listopada 2010.

Predsjednik Vijeća
Miljenko Krvišek, dipl. ing. el., v. r.

Odluka, NN 119/2010-3108